ഗവര്ണര് ആരിഫ് മുഹമ്മദ് ഖാന്റെ ആ ഒരൊറ്റ ഫോണ് വിളി: അഭിനന്ദനവും രാജ്ഭവനിലേക്ക് ക്ഷണവും: സന്തോഷത്തോടെ സെല്വമാരി.... അവധി ദിവസങ്ങളില് ഏലത്തോട്ടത്തില് പണിയെടുത്ത് ഹൈസ്കൂള് അധ്യാപികയായ കുമളി ചോറ്റുപാറ സ്വദേശിനി സെല്വമാരിയെ ഗവര്ണര് ഫോണില് വിളിച്ച് അഭിനന്ദിച്ചിരിക്കുകയാണ്. സെല്വമാരിയുടെ വാര്ത്ത ശ്രദ്ധയില്പ്പെട്ടതോടെ ഗവര്ണര് വിളിക്കുകയായിരുന്നു. തിങ്കളാഴ്ച ഉച്ചയ്ക്ക് പന്ത്രണ്ടരയോടെയായിരുന്നു അദ്ദേഹം സെല്വമാരിയെ ഫോണില് വിളിച്ചത്. ജീവിതത്തിന്റെ രണ്ടറ്റങ്ങള് തമ്മില് കൂട്ടിമുട്ടിക്കാന് പെടാപ്പാടു പെടുന്നതിനിടയിലും സ്വന്തമാക്കിയ വിജയത്തിന്റെ ആഹ്ലാദ ത്തില് പങ്കുചേരുന്നതായി അദ്ദേഹം പറഞ്ഞു. ഈ നേട്ടം തലമുറകള്ക്ക് പ്രചോദനമാകുമെന്നും ഗവര്ണര് വ്യക്തമാക്കി.മാത്രമല്ല സെല്വ മാരിയെ ഗവര്ണര് തന്റെ വസതിയിലേക്ക് ക്ഷണിക്കുകയും ചെയ്തു. രാജ്ഭവനിലേക്കുള്ള ക്ഷണംകൂടി നല്കിയാണ് ഗവര്ണര് ഫോണ് സംഭാഷണത്തിന് വിരാമം കുറിച്ചത്. ഗവര്ണറുടെ ഫോണ് വിളി അപ്രതീക്ഷിതമായിരുന്നതിനാല് കാര്യമായി ഒന്നും സംസാരിക്കാന് പറ്റില്ല എന്ന് പ്രതികരണമാണ് സെല്വമാരി നടത്തിയത്. അടുത്ത ദിവസം തന്നെ അദ്ദേഹത്തെ നേരിട്ടുകാണുമെന്നും സെല്വമാരി വ്യക്തമാക്കി. അവധി ദിവസങ്ങളില് ഏലത്തോട്ടത്തില് പണിയെടുത്തും രാത്രി ഉറക്കമിളച്ചിരുന്ന് പഠിച്ചും പ്രതിസന്ധികളോട് പോരാടിയും ഇരുപത്തിയെട്ടുകാരിയെ വഞ്ചിവയല് സ്കൂളിലെ ഹൈസ്കൂള് അധ്യാപികയാകുകയായിരുന്നു സെല്വ മാരി. ഇവരുടെ അതിജീവനത്തിന്റെ കഥ കഴിഞ്ഞ ദിവസം മാധ്യമങ്ങളില് പ്രത്യക്ഷപ്പെട്ടിരുന്നു . ചെറുപ്രായത്തില് അച്ഛന് ഉപേക്ഷിച്ച് പോയി. മൂന്ന് പെണ്മക്കളെ വളര്ത്താന് അമ്മ സെല്വം ഏറെ കഷ്ടപ്പെട്ടു. ഏലമലക്കാടുകളില് പണിയെടുത്തായിരുന്നു അവര് കുടുംബം പുലര്ത്തിപ്പോന്നത്. അമ്മയ്ക്കൊപ്പം അവധിദിവസങ്ങളില് സെല്വമാരിയും പണി ചെയ്യാന് ഇറങ്ങി. ചോറ്റുപാറ ജി.എല്.പി. സ്കൂള്, മുരിക്കടി സ്കൂള് എന്നിവിടങ്ങളിലെ സ്കൂള് വിദ്യാഭ്യാസത്തിനുശേഷം തമിഴ്നാട്ടില് പ്ലസ്ടു പഠിച്ചു ഉയര്ന്ന വിജയം നേടി. തിരുവനന്തപുരം ഗവ. വിമന്സ് കോളജില് ബിരുദ പഠനത്തിന് ഗണിതം തിരഞ്ഞെടുത്തു. ചില ഒറ്റപ്പെടലുകള് ജീവിതത്തില് നേരിട്ടിരുന്നു അപ്പോഴൊക്കെ അമ്മയുടെ മുഖം ഓര്മ്മ വന്നതിനാല് വീണ്ടും പോരാടി പഠിച്ചു. നന്നായി കഷ്ടപ്പെട്ടപ്പോള് ഇംഗ്ലീഷ് അറിഞ്ഞുകൂടാ എന്ന പരിമിതി ഒഴിവായി. ഡിഗ്രി നല്ല മാര്ക്കോടെ തന്നെ നേടി. യൂണിവേഴ്സിറ്റി കോളജില്നിന്ന് എം.എസ്.സി.യും കുമളിയിലെ എം.ജി. യൂണിവേഴ്സിറ്റി സെന്ററില്നിന്നു ബി.എഡും തിരുവനന്തപുരം തൈക്കാട് ഗവ. കോളജ് ഓഫ് ടീച്ചര് എജ്യുക്കേഷനില്നിന്നു എം.എഡും , ഒന്നാം റാങ്കോടെ എം.ഫിലും സെല്വ മാരി നേടിയെടുത്തു. . ഇപ്പോള് ഇവിടെ പി.എച്ച്.ഡി. വിദ്യാര്ഥിയാണ് ഇവര് . കോളജ് അധ്യാപക യോഗ്യതാ പരീക്ഷയായ നെറ്റും കഷ്ടപ്പെട്ട് നേടിയെടുത്തിട്ടുണ്ട്. പി.എസ്.സിയുടെ വനിതാ സിവില് പോലീസ് റാങ്ക് ലിസ്റ്റില് സെല്വമാരിയുടെ പേര് വന്നിരുന്നു. എന്നാല് അതിനോട് വലിയ താത്പര്യം ഇല്ല. 2017ലാണ് ഹൈസ്കൂള് അധ്യാപക തസ്തികയിലേക്ക് പി.എസ്.സി. പരീക്ഷ എഴുതിയത്. നിയമന ഉത്തരവ് 2020ല് കിട്ടിയിരുന്നു. എന്നാല് ഈ വര്ഷമായിരുന്നു ജോലിയില് പ്രവേശിച്ചത്. അധ്യാപനം ഇഷ്ടമാണ്. പക്ഷേ സിവില് സര്വീസ് നേടി എടുക്കുക എന്ന വലിയ ലക്ഷ്യമാണ് സെല്വമാരിക്കുള്ളത്. ഏതായാലും ഗവര്ണറുടെ കിട്ടിയതോടെ ഇരട്ടി സന്തോഷം ആണ് സെല്വമാരിക്ക് കിട്ടിയിരിക്കുന്നത്.